O poľnohospodársku pôdu prichádzame obrovským tempom
Ani rok 2023 nepriniesol pozitívne prekvapenia v štatistikách obhospodarovanej pôdy či záujme ľudí na nej pracovať. Potvrdzujú to aj údaje zo Zelenej správy, teda zo Správy o poľnohospodárstve a potravinárstve v SR za rok 2023, o ktorej bude v stredu (6. novembra 2024) rokovať vláda.
„Výmera poľnohospodárskej pôdy kontinuálne klesá, každý rok ubudne niekoľko tisíc hektárov poľnohospodárskej pôdy. Podľa štatistickej ročenky o pôdnom fonde máme v roku 2023 na Slovensku 2 370 201 hektárov a v porovnaní s rokom 2022 je o 2 140 hektárov nižšia,“ konštatuje sa v zverejnenej správe.
Výrazne nižšia oproti minulým rokom bola vlani výmera využívanej poľnohospodárskej pôdy – dosiahla rozlohu cez 1,8 milióna hektárov, čo je však o takmer 24 tisíc hektárov menej ako rok predtým.
„Zaznamenali sme tiež výrazný pokles využívanej výmery ornej pôdy o 15 848 hektárov (1,2 %). Výmera trvalých porastov a trvalých lúk a pasienkov klesla o 402 hektárov (2,4  %) a 7 691 hektárov (1,5 %),“ konštatuje rezort v správe.
Najväčší pokles vlani zaznamenali zberové plochy sóje, slnečnice, zemiakov a kukurice na zrno. Na druhej strane plochy narástli pri strukovinách, konzumnej zelenine, najmä cibuli a cukrovej kukurici, ako aj pri muštovom hrozne, cukrovej repe technickej, raži a jačmeni.
Zamestnancov je menej
Zamestnávanie v poľnohospodárstve je dlhodobo zložitou otázkou. Samotný problém sa pritom z roka na rok prehlbuje. Záujem pracovať v sektore nenarástol ani vlani – práve naopak. Čísla potvrdzujú, že pracujúcich v poľnohospodárstve je opäť menej. Vo všeobecnosti v sektore pôdohospodárstva – teda v poľnohospodárstve, lesníctve a rybolove, pracovalo vlani o takmer 5 tisíc ľudí menej, ako v roku 2022, čo predstavuje pokles o asi 6 a pol percenta. V samotnom poľnohospodárskom odvetví bol prepad ešte výraznejší.
„Počet pracujúcich v poľnohospodárstve klesol o 11,7 percenta (- 5,5 tis. osôb) na 41,5 tisíc osôb,“ uvádza sa v Zelenej správe za rok 2023.
V sektore ubudlo najmä ľudí s vysokoškolským vzdelaním. Podiel tých so stredoškolským zas narástol. Nie je zlou správou pre sektor, že vlani sa zastavilo starnutie pracovníkov. K výraznému omladeniu však nedošlo.
„Priemerný vek dosiahol 46,3 rokov, čo znamená pokles o 0,7 roka. Vek mužov klesol  o 1,3 roka a vek žien sa zvýšil o 0,6 roka. K najväčšiemu úbytku pracujúcich osôb došlo v kategórií 55-59 ročných, v kategórií 40-44 ročných, a v kategórií 45-49 ročných. Čiastočne priaznivou skutočnosťou je zvýšenie počtu poľnohospodárov vo vekovej skupine 30-34 ročných a 20-24 ročných,“ konštatuje agrorezort v Zelenej správe.
Autor článku: Ivana Kaliská